De studerende strømmer til Aalborg, og det medfører stigende efterspørgsel på studieboliger.

For får dage siden meldte AKU-Aalborg, der står for anvisning af kollegie- og ungdomsboliger, at der var udsolgt på alle hylder, og at 4100 står på venteliste. Nu stemmer en anden boligformidler i, nemlig Boligportalen. En ny opgørelse viser, at efterspørgslen efter studieboliger i Aalborg er steget med 10 procent siden de studerende fik svar på, om de var kommet ind på deres videregående uddannelse eller ej. Boligsituationen kan måske virke uoverskuelig, men de nordjyske studerende, har lettere end mange andre. Opgørelsen viser nemlig også, at efterspørgslen på studieboliger i København er steget med 71 procent, mens den i Odense er steget med 67 procent.